b'\n_START_ARTICLE_\nTokai\n_START_PARAGRAPH_\nTokai (vanemas eesti keeles ka tokaier) on tugeva ja rikkaliku maitse- ja l\xc3\xb5hnabuketiga valge vein, mille nimi tuleneb Tokaj maakoha nimest Kirde-Ungaris. Tokai veini valmistatakse ennek\xc3\xb5ike Tokaj-hegyalja veinipiirkonnas Ungaris, kuid v\xc3\xa4hemal m\xc3\xa4\xc3\xa4ral ka Tokaj veinipiirkonnas Slovakkias. Austria-Ungari keisririigi ajal kuulusid m\xc3\xb5lemad alad \xc3\xbchte veinipiirkonda, kuid jagati kahe riigi vahel Trianoni rahulepinguga._NEWLINE_Ungaris kasutatakse tokai tootmiseks kuut viinamarjasorti: Furmint, H\xc3\xa1rslevel\xc5\xb1, S\xc3\xa1rgamuskot\xc3\xa1ly (kollane muskaat, inglise keeles Yellow Muscat), Z\xc3\xa9ta (varasema nimega Oremus, Furminti ja Bouvier\' ristand), K\xc3\xb6v\xc3\xa9rsz\xc5\x91l\xc5\x91 ja Kabar (H\xc3\xa1rslevel\xc5\xb1 ja Bouvier\' ristand)._NEWLINE_Ungari tokai veinid jagunevad mitmesse liiki. Ehkki m\xc3\xbc\xc3\xbcakse ka kuiva tokaid, on k\xc3\xb5rgemalt hinnatud liigid poolmagusad ja magusad. Nii tehakse Ungaris v\xc3\xa4\xc3\xa4rishallitusega rikastatud tokaid ehk asz\xc3\xba\'d ("kuivatatud"), mis on kuldne, magus, kange (tavaliselt alkoholisisaldusega \xc3\xbcle 14 mahuprotsendi) ning eriti rikkaliku l\xc3\xb5hna- ja maitsebuketiga. Veelgi magusam on \xc3\xbcks maailmas k\xc3\xb5rgemalt hinnatud veine, asz\xc3\xba\'st valmistatud eszencia (\'essents\'), mis rangelt v\xc3\xb5ttes pole isegi vein, kuna suure suhkrusisalduse t\xc3\xb5ttu ei t\xc3\xb5use selle kangus \xc3\xbcle 5\xe2\x80\x936%. 1999. aastal valmistas Chateau Pajzos esmakordselt tokaid j\xc3\xa4\xc3\xa4veinina._NEWLINE_Tokai veinid s\xc3\xa4ilivad h\xc3\xa4sti, mist\xc3\xb5ttu sobivad ka investeerimiseks. Veinikirjandusest on teada juhtumeid, kus enam kui 300 aasta vanused tokaierid olid mitte \xc3\xbcksnes joogik\xc3\xb5lbulikud, vaid ka peenenenud l\xc3\xb5hna, maitse ning silmapaistvalt pika j\xc3\xa4relmaitsega.\n_START_SECTION_\nAjalugu ja reeglid\n_START_PARAGRAPH_\nLegendi j\xc3\xa4rgi valmistas esimese asz\xc3\xba Laczk\xc3\xb3 M\xc3\xa1t\xc3\xa9 Szepsi 1630. aastal. Samas mainis asz\xc3\xba\'d oma 1576. aastal valminud veininomenklatuuris Fabricius Bal\xc3\xa1zs Sziksai ning leidub veelgi varasemaid viiteid._NEWLINE_Tokai veinid olid k\xc3\xb5rgelt hinnatud juba Louis XIV \xc3\xb5ukonnas 18. sajandi alguses; P\xc3\xa4ikesekuningalt p\xc3\xa4rineb tokaieri kohta t\xc3\xa4nini kasutatav iseloomustus "vinum regnum, rex vinorum" (\'kuningate vein, veinide kuningas\'). Tokaid on \xc3\xbclistanud Beethoven, Liszt, Schubert, Goethe, Heine, Schiller, Bram Stoker, Johann Strauss noorem ja Voltaire. Keiser Franz Josephil oli kombeks saata kuninganna Victoriale igaks s\xc3\xbcnnip\xc3\xa4evaks tokai asz\xc3\xba veine, \xc3\xbcks pudel iga Victoria elatud kuu kohta; viimasel, 81. s\xc3\xbcnnip\xc3\xa4eval 1900. aastal tegi see 972 pudelit. Tokaid hindasid ja tarvitasid ohtralt ka Friedrich II, Napoleon III, paavst Pius IV, Gustav III, Peeter I ning Jelizaveta Petrovna. 1933. aastal joodi Poola presidendi Ignacy Mo\xc5\x9bcicki pulmas enam kui 250-aastast tokai eszencia\'t._NEWLINE_T\xc3\xa4nu rahvusvahelisele tuntusele oli tokai esimene veinisort, mille v\xc3\xb5ltsimine keelati \xe2\x80\x93 mitu aastak\xc3\xbcmmet enne portveini ning \xc3\xbcle 120 aasta varem kui bordoo. Viinam\xc3\xa4gede klassifikatsioon kehtestati 1730. aastal, kui need jagati pinnase, p\xc3\xa4ikese ja v\xc3\xa4\xc3\xa4rishallituse leviku p\xc3\xb5hjal kolme klassi. 1757. aastal loodi kuningliku m\xc3\xa4\xc3\xa4rusega Tokaj veinipiirkond Ungaris._NEWLINE_Euroopa Liidu reeglitega on keelatud nimetada tokaiks veine, mis on valmistatud v\xc3\xa4ljaspool Ungari ja Slovakkia Tokaj veinipiirkondi. Varem nimetasid n\xc3\xb5nda m\xc3\xb5ningaid teist laadi veine ka Prantsuse ja Itaalia veinitootjad. N\xc3\xa4iteks Friuli-Venezia Giulia veinipiirkonnas kutsuti nii Sauvignon verti, Alsace\'is tunti Tokay d\'Alsace\'i nime all kohalikku Pinot gris\'st valmistatud veini. Austraalias kutsuti Tokayks Muscadelle\'ist tehtud dessertveine; 2007. aastal nimetasid mitu tootjat need k\xc3\xbcll \xc3\xbcmber Topaque\'iks, kuid m\xc3\xb5ni veinitootja kirjutas veel 2012. aastal sildile "Tokay".'